Document ID: 32015D0237

DEĊIŻJONI TA' IMPLIMENTAZZJONI TAL-KUMMISSJONI (UE) 2015/237
tat-12 ta' Frar 2015
li temenda d-Deċiżjoni ta' Implimentazzjoni 2014/237/UE dwar miżuri protettivi kontra l-introduzzjoni u t-tixrid fi ħdan l-Unjoni ta' organiżmi ta' ħsara fir-rigward ta' ċertu frott u ħxejjex tal-ikel li joriġinaw fl-Indja
(notifikata bid-dokument C(2015) 662)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità, (1) u b'mod partikolari t-tielet sentenza tal-Artikolu 16(3) tagħha,
Billi:
(1)
Minħabba n-nuqqasijiet li sabu l-verifiki mwettqa mill-Kummissjoni fl-Indja fl-2010 u l-2013, u l-għadd kbir ta' organiżmi ta' ħsara li ġew interċettati dak iż-żmien fuq ċertu pjanti u prodotti tal-pjanti ta' oriġini Indjana, id-Deċiżjoni ta' Implimentazzjoni tal-Kummissjoni 2014/237/EU (2) tipprojbixxi l-importazzjoni ta' ħames komoditajiet, dawk li l-aktar sikwit kienet qed tinstabilhom il-preżenza ta' organiżmi ta' ħsara, inkluż il-pjanti għajr żrieragħ ta' Mangifera L.
(2)
Mill-verifika mwettqa mill-Kummissjoni fl-Indja bejn it-2 u t-12 ta' Settembru 2014 joħroġ li s-sistema ta' ċertifikazzjoni tal-esportazzjoni fitosanitarja ta' dak il-pajjiż tjiebet sew.
(3)
Barra minn hekk, l-Indja pprovdiet assigurazzjonijiet li hemm miżuri tekniċi xierqa disponibbli sabiex tiżgura li l-esportazzjoni ta' pjanti ta' Mangifera L. għajr żrieragħ li joriġinaw fl-Indja hi ħielsa mill-organiżmi ta' ħsara.
(4)
F'dan il-kuntest ġie konkluż li jekk jittieħdu dawk il-miżuri xierqa, ir-riskju ta' introduzzjoni ta' organiżmi ta' ħsara fl-Unjoni permezz tal-importazzjoni ta' pjanti ta' Mangifera L. għajr żrieragħ jista' jitnaqqas għal livell aċċettabbli.
(5)
Għalhekk għandha tiġi emendata d-Deċiżjoni ta' Implimentazzjoni 2014/237/UE skont dan biex fit-territorju tal-Unjoni jkunu jistgħu jidħlu mill-Indja pjanti ta' Mangifera L. għajr żrieragħ.
(6)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
Id-Deċiżjoni ta' Implimentazzjoni 2014/237/UE hija emendata kif ġej:
1.
L-Artikolu 1 jinbidel b'dan li ġej:
“Artikolu 1
Fit-territorju tal-Unjoni għandha tiġi projbita l-introduzzjoni ta' pjanti għajr żrieragħ u għeruq ta' Colocasia Schott u ta' pjanti oħrajn għajr żrieragħ ta' Momordica L., Solanum Melongena L. u Trichosanthes L., li joriġinaw fl-Indja.”
2.
Għandu jiddaħħal l-Artikolu 1a li ġej:
“Artikolu 1a
Fit-territorju tal-Unjoni, l-introduzzjoni ta' pjanti ta' Mangifera L. għajr żrieragħ li joriġinaw fl-Indja għandha tkun permessa biss jekk ikunu akkumpanjati minn ċertifikat fitosanitarju, kif jissemma fl-ewwel sottoparagrafu tal-punt (ii) tal-Artikolu 13(1) tad-Direttiva 2000/29/KE, b'deskrizzjoni, taħt l-intestatura ‘Dikjarazzjoni addizzjonali’, tal-miżuri xierqa meħuda sabiex ikun żgurat li huma ħielsa minn organiżmi ta' ħsara.”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-12 ta' Frar 2015.

Labels: 3
18
17
6